เศรษฐกิจเยอรมนี กำลังมีปัญหา
ตัวเลขล่าสุดของเศรษฐกิจเยอรมนี GDP ไตรมาส 2 หดตัว 0.1% ถ้าไตรมาสหน้าหดตัวอีก จะถือว่าเศรษฐกิจเยอรมนี ถดถอยอย่างสมบูรณ์  สงครามการค้ากำลังส่งผลกระทบต่อเศรษฐกิจหลายประเทศในโลกนี้ ตอนนี้รวมถึงเศรษฐกิจเยอรมนีด้วยที่กำลังมีปัญหา เรื่องนี้เกิดขึ้นได้อย่างไร ลงทุนแมนจะเล่าให้ฟัง
15 ส.ค. 2562

เศรษฐกิจเยอรมนี กำลังมีปัญหา / โดย ลงทุนแมน
ตัวเลขล่าสุดของเศรษฐกิจเยอรมนี
GDP ไตรมาส 2 หดตัว 0.1%
ถ้าไตรมาสหน้าหดตัวอีก
จะถือว่าเศรษฐกิจเยอรมนี ถดถอยอย่างสมบูรณ์
สงครามการค้ากำลังส่งผลกระทบต่อเศรษฐกิจหลายประเทศในโลกนี้
ตอนนี้รวมถึงเศรษฐกิจเยอรมนีด้วยที่กำลังมีปัญหา
เรื่องนี้เกิดขึ้นได้อย่างไร
ลงทุนแมนจะเล่าให้ฟัง
เยอรมนีเป็นประเทศที่มีมูลค่า GDP กว่า 124 ล้านล้านบาท ใหญ่เป็นลำดับที่ 1 ในยุโรป ใหญ่เป็นลำดับที่ 4 ของโลก และใหญ่กว่ามูลค่า GDP ของประเทศไทยถึง 8 เท่า
เยอรมนีเป็นหนึ่งในประเทศที่มีการส่งออกสินค้ามากที่สุดในโลก
ปี 2018 มูลค่าการส่งออกของเยอรมนีเท่ากับ 44.8 ล้านล้านบาท หรือกว่า 36% ของขนาด GDP ของประเทศ
หมายความว่า การเติบโตทางเศรษฐกิจของเยอรมนีนั้น มากกว่า 1 ใน 3 ต้องพึ่งพาการเติบโตของเศรษฐกิจโลก
แล้วสินค้าส่งออก 5 ลำดับแรกของเยอรมนีมีอะไรบ้าง
1. เครื่องจักรและอุปกรณ์คอมพิวเตอร์
มูลค่าการส่งออก  8.4 ล้านล้านบาท
2. รถยนต์
มูลค่าการส่งออก  8.2 ล้านล้านบาท
3. เครื่องมือและอุปกรณ์ไฟฟ้า
มูลค่าการส่งออก  5.1 ล้านล้านบาท
4. ยาและเภสัชภัณฑ์
มูลค่าการส่งออก  3.0 ล้านล้านบาท
5. อุปกรณ์การแพทย์
มูลค่าการส่งออก  2.5 ล้านล้านบาท
แต่แล้วสงครามการค้าระหว่างสหรัฐอเมริกาและจีนที่เกิดขึ้น กำลังทำให้การเติบโตของเศรษฐกิจโลกชะลอตัวลง และกำลังส่งผลกระทบมายังเศรษฐกิจของที่นี่
ในปี 2018 ตลาดส่งออกที่ใหญ่ที่สุดของเยอรมนีลำดับที่ 1 คือ สหรัฐอเมริกา และลำดับที่ 3 คือ จีน โดยเยอรมนีส่งออกสินค้าไปทั้ง 2 ตลาดนี้มีมูลค่ารวมกัน 7.6 ล้านล้านบาท หรือ 17% ของมูลค่าการส่งออกทั้งหมด
สินค้าส่งออกที่สำคัญจากเยอรมนีไปยังสหรัฐอเมริกาคือ รถยนต์ ชิ้นส่วนยานยนต์ และยาบรรจุภัณฑ์
ขณะที่สินค้าส่งออกที่สำคัญจากเยอรมนีไปยังจีนคือ รถยนต์ เครื่องจักร อุปกรณ์ไฟฟ้า และชิ้นส่วนอากาศยาน
โดยเฉพาะการส่งออกรถยนต์ที่ได้รับผลกระทบจากความต้องการที่ลดลง โดยเฉพาะคำสั่งซื้อจากประเทศจีน
ดัชนีผลผลิตอุตสาหกรรมมักถูกใช้เป็นเครื่องชี้วัดที่สำคัญ เพื่อสะท้อนสภาพเศรษฐกิจของเยอรมนี ซึ่งในช่วง 3 เดือนที่ผ่านมาค่าดังกล่าวนั้นลดลงอย่างต่อเนื่อง จนทำจุดต่ำสุดในรอบ 2 ปี
เมษายน 2019 ดัชนีผลผลิตอุตสาหกรรม 104.9
พฤษภาคม 2019 ดัชนีผลผลิตอุตสาหกรรม 102.9
มิถุนายน 2019 ดัชนีผลผลิตอุตสาหกรรม 101.4
พอเรื่องเป็นแบบนี้ จึงเกิดคำถามที่สำคัญว่าในปีนี้เศรษฐกิจเยอรมนีอาจเข้าสู่ภาวะถดถอยหรือไม่
ตามคำนิยามทางเศรษฐศาสตร์ ถ้าเศรษฐกิจหดตัวติดต่อกัน 2 ไตรมาส จะถือว่าประเทศนั้นเข้าสู่ภาวะถดถอย ซึ่งเรื่องนี้เกิดขึ้นมาแล้ว 1 ไตรมาส
นั่นแปลว่า
ถ้าไตรมาสหน้ายังหดตัวอยู่ ก็จะถือว่าเศรษฐกิจเยอรมนีถดถอยโดยสมบูรณ์..
ปิดท้ายด้วยเรื่องที่น่าสนใจ
รู้ไหมว่า อัตราผลตอบแทนพันธบัตรรัฐบาลเยอรมนีกำลังติดลบในทุกช่วงอายุ
นั่นหมายความว่าไม่ว่าเราจะซื้อพันธบัตรกี่ปีของรัฐบาลเยอรมนี เราจะได้ผลตอบแทนติดลบ
เรื่องนี้เกิดขึ้นได้อย่างไร?
เนื่องจากพันธบัตรรัฐบาลนั้นเป็นเหมือนสินทรัพย์ปลอดภัยแก่นักลงทุน
โดยเฉพาะในช่วงที่ตลาดการเงิน และภาวะเศรษฐกิจมีความไม่แน่นอนสูง
การที่อัตราผลตอบแทนพันธบัตรรัฐบาลเยอรมนีลดลงจนติดลบ หมายความว่า นักลงทุนยอมรับผลตอบแทนที่ติดลบ แทนการไปลงทุนในสินทรัพย์เสี่ยงซึ่งอาจขาดทุนมากกว่า
และถ้าในอนาคตดอกเบี้ยลดลงไปอีก ราคาพันธบัตรจะเพิ่มขึ้น ซึ่งนักลงทุนจะทำกำไรจากส่วนต่างของราคาพันธบัตรได้
นอกจากเยอรมนีแล้ว ยังมีหลายประเทศที่มีอัตราผลตอบแทนพันธบัตรรัฐบาลติดลบ เช่น ญี่ปุ่น เดนมาร์ก สวิตเซอร์แลนด์ สวีเดน และเนเธอร์แลนด์
จนทำให้ปัจจุบัน มูลค่าของพันธบัตรทั่วโลกที่มีอัตราผลตอบแทนติดลบอยู่ที่ 372 ล้านล้านบาท เพิ่มขึ้นกว่าเท่าตัวในระยะเวลาไม่ถึง 1 ปี..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-
-
-
-
-
-
-
-